ཉིན་ཞིག་གྲོགས་པོ་ལོ་གཞོན་ཞིག་གིས་ཁོང་ལ་གད་མོ་སློང་དགོས་སྙམ་ནས།ཤོག་བུ་དཀར་པོ་ཆེན་པོ་ཞིག་གི་སྟེང་དུ་ང་དོམ་མིན།ཞེས་པའི་ཡི་གེ་ཆེ་ཐག་ཆོད་ཅིག་བྲིས་ནས།རང་ཉིད་ཀྱི་སྒལ་པའི་རྒྱབ་ཏུ་སྦྱར་ཏེ་ཕྱིན་པས།གྲོགས་པོ་གཞན་ཚོས་དེ་མཐོང་མ་ཐག་གད་མོས་མིག་ཆུའང་མི་འཚོག་པར་གྱུར།ཐབས་ཤེས་དེ་ལྟ་བུ་ཞིག་བཏོན་ནའང་གཞོན་ནུ་དེ་ག་ལ་སྲུང་ཐུབ།མི་རིང་བར་བགྲེས་སོང་དཔལ་འབྱོར་གྱིས་གཞོན་ནུ་དེར་ཁ་གཏད་ནས་མེ་མདའ་ཞིག་བརྒྱབ་བྱུང་བས།གཞོན་ནུ་དེའི་ཞྭ་མོར་ཐེབས་ཏེ་དུ་བ་འཕྱུར་རེ་ཕར་ཙམ་ལ་གཏོར་བྱུང་བས།གཞོན་ནུ་ཁོང་ནི་དངངས་སྐྲག་གིས་བླ་ཆད་གྲབས་བྱས་པ་དང་ལྷན་ཁོང་ཁྲོའི་མེ་ལྕེ་རབ་ཏུ་འབར་ཏེ་ཁྱོད་ཀྱིས་ཡི་གེ་འདི་མཐོང་མ་བྱུང་ངམ་ཞེས་སྐད་ཤུགས་ཆེན་པོས་བགྲེས་སོང་ཁོང་ལ་ཁ་རྡུང་བཏང་བས།བགྲེས་སོང་དཔལ་འབྱོར་གྱིས་ངས་མཐོང་བྱུང་ཞེས་བཤད་ནས་ཚུར་ཉེ་སར་བཅར་ཏེ་ཡི་གེ་དེར་ཞིབ་ལྟ་བྱས་རྗེས་འོ་ཙི།དགོངས་པ་གཏན་ནས་མ་འཚོམས།ངས་མིན་ཞེས་པའི་ཡིག་འབྲུ་འདི་མཐོང་མ་བྱུང་ཞེས་བཤད་དོ།